Xirivella combina un servici d'atenció al ciutadà amb cita i sense cita prèvia
23 de abril de 2024

L'Ajuntament de Xirivella combina un sistema mixt d'atenció a la ciutadania amb possibilitat d'atenció amb cita i sense cita prèvia. Des que es van alçar les restriccions sanitàries motivades per la pandèmia de la Covid, s'ha anat incorporant la possibilitat d'atenció sense cita per a alguns dels tràmits i ja s'ha obert per complet per a poder realitzar qualsevol gestió.

Paqui Bartual, alcaldessa de Xirivella recorda que encara que “no cal tindre cita per a ser atés en el Gabinet d'Informació, és preferible concertar-la amb antelació per a evitar cues i reduir temps d'espera”. A més, destaca la gran disponibilitat de cites ja que s'oferixen dates per a l'endemà, és a dir, per a despús-demà, o fins i tot, per a hui mateix si se sol·licita prompte.

En esta línia l'equip de govern estudia la implantació de noves ferramentes amb l'objectiu de modernitzar i agilitzar els processos administratius de cara al ciutadà. “L'atenció al ciutadà és una de les nostres prioritats i un dels nostres compromisos electorals. Volem facilitar l'accés als tràmits administratius”, assegura Bartual.

El servici s'ha estructurat per a donar preferència a les persones amb cita prèvia perquè puguen dur a terme els seus tràmits a l'hora concertada i, a més, atendre a totes aquelles que necessiten una atenció ràpida també puguen realitzar les seues gestions en el dia. “La intenció d'esta mesura és donar servici àgil a situacions urgents pel venciment de terminis burocràtics”. A més, alguns processos com els certificats d'empadronament o la fe de vida es realitzen directament sense cita.

L'horari d'atenció del gabinet d'informació entre els mesos octubre a maig és de 8 a 14 i, a les vesprades només amb cita prèvia de 17 a 19 hores, i els divendres de 9 a 14 hores. En la tinença d'alcaldia del Barri de la Llum, l'horari d'atenció és dilluns i dimecres de 9 a 14 hores. En el cas d'optar per cita prèvia, es pot sol·licitar a través de la pàgina web municipal en citaprevia.xirivella.es o en el telèfon 96 313 50 50.

Des del gabinet d'informació també es pot obtindre el certificat digital per a poder realitzar tràmits des de casa amb qualsevol administració. Davant la realitat de l'era digital, l'Ajuntament ha posat en marxa una sèrie de cursos gratuïts de formació digital. En concret, es tracta de 18 cursos referits a 11 àmbits diferents de la digitalització des dels més bàsics per a iniciar-se en l'ús de telèfons intel·ligents o els ordinadors, fins uns altres sobre intel·ligència artificial o creació de continguts. Estan dissenyats i adaptats adaptats a les necessitats dels diferents sectors de la societat.